  Туспуктэм: Дарья Ушакова Наталия Сильвестрова Дарья Ушакова Ижкарысь Устинов ёросысь «Тишино» паркез умоятон ужъёсты йылпумъязы. 2018-тӥ арын «Формирование комфортной городской среды» федерал ӵектос улсын куарасётон ортчиз. 24,2 сюрс адями та паркез умоятон понна бырйиз. 2021-тӥ арын татын пуныосын поръян инты лэсьтӥзы. 2022-тӥ арын гудырикошконэ «Жилье и городская среда» йӧскалык ӵектос улсын мерлык интыен умоятыны кутскизы. Россиысь кивалтэтлэн тӧроезлэн Михаил Мишустинлэн косэмезъя ужъёсты быдэстыны 126,8 миллион манет висъязы. Фото: Дарья Ушакова «Тишино» паркын нылпиослы шудон инты но соослэн анай-атайёссылы шутэтскон инты радъязы, сценаен бадӟым амфитеатр но беседкаос лэсьтӥзы. « Лэсьтӥськон ужъёс йылпумъяськизы. Усьтон ужрад оз на ортчы, но паркын поръяны яра ни. <…> Пыркын рельефез йӧспӧртэм, соин вылаз поръян но котырез учкон интыос. Улын – нылпи шудон, спортэн вырон интыос, гамакен, ӟечыранъёсын зонаос, беседкаос, сиськон инты » Ирина Гузева, ӵектослэн старшой менеджерез Паркын трос писпуосты кельтӥзы, лэсьтӥськон дыръя урод луэмъёссэ но куакъёсты гинэ коразы. Тылобурдоосын табличкаос пуктылӥзы. Отысь QR-кодэз сканировать карыса, соослэсь вылтуссэс адӟыны но чирдэмзэс кылӟыны луоз. Озьы ик коньыослы сюдонъёс радъязы. Фото: Дарья Ушакова Паркын тылъёс пуктӥзы, со жытазе ужа. Озьы ик USB-разъемёс пуктӥзы, кытын поръясьёс гаджетъёссэс зарядить карыны быгатозы. Тегъёс: паркъёс умоятон Мерлык Ижкар Удмуртия  